
Adolfas Šapoka (1906-1961) - vienas iš žymiausių XX a. lietuvių istorikų, o 
Lietuvos valstybės pradžios problema —- viena iš svarbiausių mūsų istoriografi- 
joje. Tačiau įžymiojo mokslininko pažiūros šiuo klausimu neaptartos nei „šapo- 
kistų“!, nei pačios problemos tyrinėtojų, nors ji vėl tapo nuodugnios analizės 
objektu. Vincentas Liulevičius taip pat nemini A. Šapokos, nors jo apžvalginio 
straipsnio „Lietuvių tautos valstybinio gyvenimo pradžios beieškant“ teiginiai ne- 
retai panašūs?. 

Paradoksalu, bet visiems žinomos „Lietuvos istorijos“ redaktorių, daugelio 
vertingų XIII-XVIII a. Lietuvos istorijos studijų autorių apskritai pažįstame 
menkai: neturime A. Šapokos biografiją aprašančios monografijos, neišleista jo 
darbų bibliografija! Dėl daugelio priežasčių beveik nežinomi istoriko vėlyvojo, 
tremties laikotarpio tekstai. Tik neseniai pastebėta, jog A. Šapoka parašė pir- 
mąją lietuvišką Vilniaus istoriją“. Nesuregistruotas ir rankraštinis tyrinėtojo pa- 
likimas?. 

Straipsnyje norima pristatyti dar vieną istoriko kūrybos vėlyvojo laikotarpio 
tekstų grupę — straipsnius Lietuvos valstybės pradžios tema. Aptariamieji teks- 
tai ypač svarbūs A. Šapokos gyvenimo ir kūrybos kontekste, nes papildo viso 
istoriko mokslinio palikimo vaizdą. Todėl jie nagrinėjami daugiau „šapokisto“ 
požiūriu, t. y. siekiama tik aptarti jų genezę ir pristatyti esminius teiginius, o 
apie tokių tekstų vietą šiuolaikinėje problemos istoriografijoje kalbama mažiau. 

Pasak Zenono Ivinskio, Vinco Trumpos, Juozo Jakšto, Antano Tylos ir kitų 
tyrinėtojų, A. Šapoka buvo vienas iš talentingiausių, produktyviausių, objekty- 
viausių ir kritiškiausių XX a. Lietuvos istorikų. Tai atsispindi jo darbuose, 
paremtuose gausiais šaltiniais, nagrinėjančiuose naują politinės, kultūrinės ir 
socialinės Lietuvos Didžiosios Kunigaikštystės istorijos laikotarpio problematiką. 
Svarbu pabrėžti, jog nuodugniai analizuojant šaltinius ir istoriografiją sukauptus 
duomenis jis gebėjo sintetiškai išdėstyti“. Tai jam pravertė redaguojant garsųjį 


" Straipsnis parengtas remiantis pranešimu, perskaitytu 1995 m. kovo 8 d. Vilniaus pe- 
dagoginio universiteto Istorijos fakultete vykusiame seminare “Lietuvos valstybė ir istorija: 
provokuojanti kaimynystė". 

„Lietuvos istorijos“ veikalą'. Pasak vieno „Tėviškės žiburių“ redaktoriaus bendra- 
darbių, „ir žurnalistikoj jis pirmoj eilėj buvo mokslininkas“. 

Z. Ivinskis teigė, jog „iš jo (A. Šapokos. - A. R.) studijų plaukia (...) nesku- 
bėjimas su kokiais ir naujais „atradimais“, atsargus išvadų darymas (...Y“. Nors 
visi šie pastebėjimai iš esmės teisingi, bet juose neatsižvelgiama į galimą istoriko 
evoliuciją, jo kūrybinio palikimo visumą. Juk tas pats Vincas Trumpa, recenzuo- 
damas po A. Šapokos mirties 1963 m. išleistą anglišką knygą „Vilnius in the life 
of Lithuania“, stebėjosi: „(...) skaitai veikalą ir negali atsikratyti visokių abejonių. 
Lyg rodos į tave kalbėtų ne tas pat Šapoka (...) o gal velionis istorikas, pasku- 
tiniais savo gyvenimo metais Toronte bus pasidavęs klaidingai suprastos pro- 
pagandinės literatūros „reikalavimams“? Vėlyvosios kūrybos fragmentas aki- 
vaizdžiai nukrypsta nuo Zenono Ivinskio anksčiau konstatuotų nuostatų. Maža 
to. Jis atsiduria pernelyg artimoje paraistorinės, arba mitologinės, lietuvių isto- 
riografijos tradicijos, atstovaujamos Aleksandro Račkaus, Česlovo Gedgaudo ar 
Juozo Venclovos tekstų, kaimynystėje!!. 

Apskritai Adolfo Šapokos pažiūros apie Lietuvos valstybės pradžią susideda iš 
dviejų tezių: „mindauginės“ ir „apuoliškos“. Pirmosios esmė tokia: Mindaugas 
nebuvo Lietuvos valstybės kūrėjas, o tik pirmasis mums žinomas anksčiau suski- 
lusios valstybės centralizuotojas. Tačiau šiuo atveju Adolfas "Šapoka tik sekė lenkų 
istoriką Henriką Paszkiewiczių — jis ir pats to neneigė!?. Šios aplinkybės „nepa- 
stebėjo“ jaunas tyrinėtojas Tomas Baranauskas, matyt, nurodęs „Vorutos“ redak- 
cijai perspausdinti vieną iš šios rūšies Adolfo Šapokos tekstų ir pasitelkęs kelias 
konceptualias jo „mindaugines“ citatas““. 

Henryko Paszkiewicziaus suformuluotą koncepciją neigia bene žymiausias klau- 
simo tyrinėtojas Edvardas Gudavičius, tačiau ja rėmėsi tokie rimti istorikai kaip 
Rokas Varakauskas ir kiti“. Panaši yra Rimanto Jaso nuomonė. Jis spėja, jog 
„Mindaugo laikų Lietuva nėra pats pirmasis Lietuvos vienijimas. Ko gero, ir 
anksčiau tokių bandymų būta. Tik vėliau tas darinys suskilo į atskiras kunigaikš- 
tystes. Deja, šaltinių tam įrodyti mes neturime (pabrėžta mano. - A. R.)“. Tad 
nors toks požiūris nėra istorikų plačiau pripažįstamas, bet jis sudaro pakanka- 
mai respektabilią istoriografinę koncepciją. A. Šapoka buvo bene pirmasis jos 
perėmėjas lietuvių istoriografijoje. Pastaruoju metu kiek kitaip į šią problema- 
tiką pažvelgė ir Edvardas Gudavičius. 1009 m. epizode, susijusiame su pirmuoju 
Lietuvos vardo paminėjimu ir misionieriaus šv. Brunono nužudymu, jis pamatė 
didelį žingsnį valstybės sukūrimo link“. 

Tačiau, kaip jau minėta, Mindaugo klausimu A. Šapoka neapsiribojo. Tad per- 
eikime prie mums įdomesnės, „apuoliškos“ istoriko tezės. Pastaroji mus nukelia į 
Baltijos pajūrį IX a. viduryje. Šioje tezėje ir slypi visas A. Šapokos pažiūrų į Lie- 
tuvos valstybės pradžios klausimu originalumas bei kontroversiškumas. 

Apie tai A. Šapoka užsiminė maždaug 1942-1943 m. parengtame mašinraš- 
tyje „Vilnius Lietuvos istorijoje“, taip pat 1945 m. išspausdintame straipsnyje 
„Seniausios Lietuvos sostinės klausimas“". Plačiau savo pažiūras istorikas at- 
skleidė 1951-1953 m. išspausdintuose straipsniuose „Lietuvos valstybės įsikūri- 
mas ir Mindaugas“, „Kiek gi Lietuvai metų“ ir pagal anksčiau minėtą rankraštį 
1954 m. išleistoje knygoje „Vilnius Lietuvos gyvenime“ bei poroje kitų tekstų“. 

Kas paskatino Adolfą Šapoką susidomėti Lietuvos valstybės ištakomis? At- 
sakyti į šį klausimą kol kas galime tik hipotetiškai. Pirma, tai valstybės vaid- 

mens tautos gyvenime iškėlimas. Jį Adolfas Šapoka akcentuoja jubiliejiniame 
1946 m. straipsnyje „Valstybingumo idėja lietuvių tautoje“", išskiriančiame ir 
apibūdinčiame esmines XIII-1918 m. laikotarpio krašto valstybingumo fazes. 
Pasak jo, „valstybė yra aukščiausioji tautinės bendruomenės organizuotumo for- 
ma. Tik valstybė, tautos valstybinė organizacija, gali garantuoti tautai jos laisvą 
kultūrinį gyvenimą, jos tautinės individualybės išlaikymą ir visų kūrybinių tau- 
tos galių pasireiškimą“. Tad visiškai suprantamas istoriko noras nustatyti tokio 
svarbaus lietuvių tautai veiksnio pradžią. Pasak A. Šapokos, „kiekvienas lietu- 
vis, pagalvodamas apie savo tautos praeitį, pirmiausia stato sau du klausimus: iš 
kur lietuviai į istoriniais laikais gyvenamas sodybas atsikraustė ir kada atsirado 
lietuvių valstybė bei kam priklauso jos sukūrimo nuopelnas?“* Tai vieni iš svar- 
biausių, bet ir sunkiausių, iki šiol dar neišspręstų Lietuvos istorijos klausimų. 
Savo programinį teiginį — „raskim lietuvius Lietuvos istorijoj“ Adolfas Šapoka 
papildė nuostata, jog istorikas turi ugdyti tautos sąmoningumą, „nurodyti atskirų 
epizodų ir asmenų vietą bei reikšmę mūsų istorijoj, o visos tautos vietą pasaulio 
istorijos bėgy“?!. Atsidūrus išeivijoje, tėvynei netekus nepriklausomybės, o pačiam 
istorikui neišvengiamai persiėmus „tremties sąmone“, tokios Adolfo Šapokos 
nuostatos galėjo tik stiprėti. 1953 m. lietuvių tautininkų sąjungai pakvietus JAV 
lietuvius atšvęsti 700 metų Mindaugo karūnacijos, o kartu ir Lietuvos valstybės 
jubiliejų, Adolfas Šapoka parašė: „kodėl jo nešvęsti, jei per jį galima iškelti 
Lietuvos vardą? (...) viskas sveikintina, kas eina ad maiorem Lithuaniae glo- 
riam...“?. Šią tikimybę patvirtina bene žymiausio mūsų istoriko Zenono Ivinskio 
egzilinės transformacijos“. 

Antra, savotiškai konvertuotas Adolfo Šapokos skepsis politizuotų ir romanti- 
zuotų istorinių vaizdinių atžvilgiu. Šis motyvas apskritai yra paradoksalus. Pavyz- 
džiui, 1952 m. straipsniuose jis atskleidė gausybę netikslumų Balio Sruogos dramo- 
je „Kazimieras Sapiega“, nevengė ir dėl to kilusios aštrios diskusijos su Vanda 
Daugirdaite-Sruogiene*. Kitoje vietoje, nesutikdamas su Mindaugo vaidmens iš- 
kėlimu, pažymėjo: „Įdomiausia, kad šitas klausimas nūdien jau visiškai kitaip yra 
sprendžiamas mokslinėje literatūroje ir vėl kitaip aiškinamas kasdienybėje, žmo- 
nių, kuriems savojo krašto praeitis yra brangi, kurie savo galvoje ir širdyje nešiojasi 
tam tikrą pažiūrą į ją. Ta patriotinė pažiūra ir mūsų realistiniais laikais vis dėlto 
yra romantiška, Viskas, visas istorinis procesas yra rišamas su vardais, kurių išsky- 
rimas ar kurių veiklos kitoks aiškinimas laikomas jei ne nusikaltimu tai šviesiajai 
praeičiai, tai nors nesusipratimu. Tai įdomus psichologinis reiškinys. O Mindaugo 
klausime jis įdomus dar ir tuo, kad parodo, kiek daug laiko reikia, kol mokslo 
galima tik perėjus per vadovėlius bei mokyklas i ir išaugus naujai kartai. Ir dar tik 
normaliose sąlygose““. Adolfas Šapoka teisingai apibūdina istorinių žinių plitimo 
visuomenėje mechanizmą bei su tuo susijusius sunkumus, bet Henryko Paszkie- 
wicziaus koncepciją tiesmukiškai prilygindamas naujausiems ir istorikų pripažin- 
tienms klausimo tyrimų rezultatams, jis visiškai iškreipia istoriografinį vaizdą ir 
pakliūva savo paties konstrukcijos nelaisvėn. 

Pagaliau trečia, akivaizdus istoriko siekimas paankstinti Lietuvos valstybin- 
gumo datą. Poroje vietų jis teigia, kad „1100 metų jubiliejaus datą iškėlėme ne 
kortoms sumaišyti, bet tik tam, kad didžiuodamiesi sena savo tautos istorija 
pasiektume dar 400 metų toliau (...) nuo pirmos istorinės žinios, kad Lietuva 

jau turi savo atskirą valstybę (pabrėžta mano. - A. R.), šiemet sukanka lygiai 
1100 metų. Tai kodėl to nesakyti? Kodėl Lietuvos politinės istorijos nepastumti 
dar 400 metų tolyn?“ Stebime akivaizdžią istoriografinio mito kūrimo eigą, bet 
sunku pasakyti, kuris motyvų: antras ar trečias, čia svarbesnis. Matyt, jų negalėtų 
atskirti ir pats A. Šapoka, rodos, pirmąkart savo mokslinėje kūryboje nesąmo- 
ningai nukrypęs nuo griežtai verifikuojamo, pakankama šaltinių informacija pa- 
remtos koncepcijos kūrimo kelio. Be abejo, įtakos tam turėjo taip pat atitinkamų 
šaltinių trūkumas. 

Adolfo Šapokos pažiūra dėl Lietuvos valstybingumo pradžios IX a. viduryje 
susiklostė ne iš karto. Dar 1930 m. jis tradiciškai teigė, kad jos ieškoti reikia 
XIII amžiuje ir sieti su Mindaugu“. Kita vertus, jo konceptualiai suredaguotos 
1936 m. „Lietuvos istorijos“ Juozo Jakšto parašytoje dalyje yra poskyris „Aisčių 
valstybinis gyvenimas seniausiais laikais (iki XIII amž.)“. Jame pažymima, jog 
„vieninga lietuvių valstybė susikūrė tik XIII amž., tačiau smulkesnių valstybinių 
vienetų visose giminėse buvo susidariusių jau daug anksčiau (...) Aisčiai jau tuo- 
met (XIII a. - A. R.) turėjo savo valstybėlių (...)““ (pabrėžta mano. — A. R.)?, 
Gal tai Adolfo Šapokos intarpas — juk pats Juozas Jakštas panašiai daugiau 
niekur nėra rašęs. 

Iš Adolfo Šapokos tekstų visumos aiškėja, jog, datuodamas lietuvių valsty- 
bingumo pradžią IX a. viduriu, jis turi galvoje žinomus 853 ar 854 m. Apuolės 
įvykius, kai švedų vikingai, apgulę pilį, pasiėmė iš kuršių daug grobio bei įkai- 
tų“. Pasak Adolfo Šapokos, „iš ano pasakojimo išeina, kad ši pilis buvo centras 
valstybės, kuri anksčiau buvo mokėjusi duokles švedams ir 853 m. vėl buvo 
priversta mokėti. Vadinasi, čia buvo valstybė. Tik mes nežinome, kaip didelė ji 
buvo. Bet kiekvienu atveju ji apėmė dabartinį Kuršą ir bent jau dalį, jei ne 
visus Žemaičius (...) 853 m., lygiai prieš 1100 metų prieš Mindaugo karūnaciją, 
lietuviai gyveno ne laukinių gyvenimu, bet turėjo savą valstybę, turėjo savą 
politinę organizaciją. Tai ir yra seniausioji žinia apie seną lietuviškąjį valstybin- 
gumą““!. Šis ir kiti negausiuose ir netiesioginiuose liudijimuose užfiksuoti faktai 
rodą, kad buvusios renkamos duoklės, jas mokėjusios kažkokios valstybėlės, 
kunigaikštijos. Jos buvusios Kurše bei Žemaišiuose. X a. eilė normaniškų bazių 
Pabaltijyje buvo sugriautos, o tai padaryti galėję tik vadovybę turėję vietos gy- 
ventojai. 

Taigi lietuvių valstybinio gyvenimo pradžia siekia IX amžiaus vidurį, tik 
nežinoma jo forma. Anot istoriko, „mes nežinome, ar tai buvo visą Lietuvą 
vienijanti valstybė, ar smulkios valstybėlės, ar tai buvo kunigaikštijos, ar kažin 
kurios formos demokratijos, bet tai ir nesvarbu. Svarbu, kad tai nebuvo po miš- 
kus išsibarsčiusi masė, bet politiškai organizuota tauta. Visą kraštą apimančios 
valstybės IX a. gal ir nebuvo, tačiau tai nereikštų, kad lietuviai būtų neturėję 
valstybinio gyvenimo“. Istorikui čia „pavyksta“ atskirti du dalykus: valstybę ir 
valstybinį gyvenimą. Abejodamas „visą kraštą apimančios valstybės“ IX amžiuje 
buvimu, jis iškelia aiškiai neapibrėžtos „valstybėlės“ terminą, su juo susiedamas 
dar neaiškesnio „valstybinio gyvenimo“ egzistavimą. Kita vertus, jis paneigia at- 
seit „egzistuojantį“ istoriografijoje teiginį, jog lietuviai IX amžiuje buvę „lauki- 
niai“, „po miškus išsibarsčiusi masė“. 

A. Sapoka akcentavo, kad 853 m. data - „joks atradimas. 853 metų data 
gerai žinoma ir Ivinskiui, ir Sužiedėliui (...) nors į vadovėlius ir nepateko dar. 

Šapoka jos neatrado (...) tik priminė“??. Vėgi tenka pažymėti, jog istorikas nau- 
dojosi dviprasmišku metodu: jis nurodo neginčytiną faktą — be abejo, minėti 
autoriai šią datą žinojo, bet anaiptol nemanė jai suteikti tokios prasmės kaip 
A. Šapoka“. 

Tokie teiginiai yra labai įdomus ir praturtinantis istoriko kūrybos vaizdą as- 
pektas. Bet aptartuose tekstuose sąvokos „valstybė,-lė“, „valstybinis gyvenimas“ 
vartojamos labai nekonkrečiai. O tai simptomiškas mitologizuoto rašymo požy- 
mis. Istorikas nekreipia dėmesio į etninį aspektą: kuršiai juk buvo vakarų baltai, 
bet ne lietuviai. A. Šapokai, rodos, pakako fakto, jog Apuolės piliakalnis buvo 
tarpukario Lietuvoje, be abejonės, lietuviškų Skuodo apylinkių teritorijoje. Jis 
nenagrinėja randamo valstybingumo priežasčių, o jį patį iš esmės sutapatina su 
valdžios instituto buvimu. Pats Adolfas Šapoka šių aspektų, rodos, nepastebėjo, 
o gal aiškino šaltinių teikiamos informacijos stoka. 

Apskritai reikia pasakyti, kad A. Šapoka nespėjo sukurti solidesnės, gausesne 
šaltinių bei istoriografijos baze paremtos koncepcijos ir apsiribojo tik kai kurio- 
mis, dažnai taikliomis įžvalgomis. Jų vertę sudaro dar ir tai, kad A. Šapokos 
samprotavimai — vieni iš nedaugelio pokarinėje lietuvių istoriografijoje, akcentuo- 
jantys ne konfliktinį, bet integracinį Lietuvos valstybės susidarymo kelią, taigi 
kažkiek svarbūs ir metodologine prasme. 

Artūro Mickevičiaus atliktas IX-XII a. kuršių bei vikingų visuomenių palygi- 
nimas** rodo, kad pirmieji valstybės kūrimo linkme buvo pažengę pakankamai 
toli. IX a. Lietuvos valstybingumo pradžia laikė ir Marija Gimbutienė. Dar dau- 
giau yra tyrinėtojų, valstybės užuomazgas randančių XI-XII a.5 Tad iškiliojo 
istoriko IX amžiaus įvykių interpretacija nėra tokia jau fantastiška, bet, būtina 
pabrėžti, neparemta šaltiniais. Nors dabar jai pritariančių tyrinėtojų nėra, tačiau 
darbinės hipotezės teisėmis ji, be abejo, egzistuoja, nes valstybingumo pradžios 
vakarų baltų teritorijose problema ir toliau lieka labai neaiški“. 

Pabaigoje reikia pastebėti, jog galutinai atsakyti į visą kompleksą klausimų, 
susijusių su Adolfo Šapokos Lietuvos valstybės pradžios sampratos atsiradimu 
galėsime tik smulkmeniškai susipažinę su jo išlikusiu susirašinėjimu ir visa ran- 
kraštine medžiaga. Dauguma jos kol kas yra išblaškyta, nežinoma ir apskritai 
tyrinėtojams neprieinama. 


Gauta 
1998 02 (09 

"Svarbesnių straipsnių apie Adolfą Šapoką sąrašą žr. Tarp knygų, 1996, kovas, p. 42-43. 

?T. Baranauskas, Lietuvos Didžiosios Kunigaikštystės ištakos, Voruta, 1994, Nr. 4-6; 
E. Gudavičius, Dėl Lietuvos valstybės ištakų, ibid., 1994, Nr. 12-14; T. Baranauskas, Kada 
susivienijo Lietuva? ibid., 1995, Nr. 25-27; E. Gudavičius, Dar kartą apie Lietuvos valstybės 
ištakas, Voruta, 1995, Nr. 40-47. Lietuvos valstybės pradžios problema taip pat aptarta 
1995 m. lapkričio 7-10 d. Vilniuje vykusioje mokslinėje konferencijoje „Lietuvos valsty- 
bė XIII-XVIII a.“, plg. V. Žulkus, Baltų visuomenė ankstyvaisiais viduramžiais, Lietuvos 
valstybė XII-XVIII a., Vilnius, 1997, p. 13-31; A. Mickevičius, Valstybingumo pradžios 
problema Vakarų Baltų teritorijose, ibid., p. 233-245. Ši problema diskutuota ir istorikų 
bei archeologų prie apskrito stalo. Gudų istoriko M. Jermalovičiaus teiginių kritiką 

FROM HYPOTHESIS TO MYTH? ADOLFAS ŠAPOKAS ATTITUDE 
TO THE BEGINNING OF THE LITHUANIAN STATE 


Summary 


The article deals with a certain aspect of late works of a famous 20th century Lithuanian 
historian Adolfas Sapoka (1906-1961). According to him, the beginning of the Lithuanian 
state dates back to the 9th century. This thesis was not confirmed by any source and 
tinally was transtormed from hypothesis to myth. 


